كابتات الانزيم PDE5

دواعي الاستعمال 
 علاج الضعف الجنسي (ضعف الانتصاب ) .
 علاج علو ضغط دم الرئه pulmonary hypertension .
 تاريخ 
 سيلدنافيل ( فياجرا ) اكتشفوه بالصدفه وهما بيعملوا دوا جديد للذبحه , فلاحظوا دوره فى علاج ضعف الانتصاب .
 موانع الاستعمال 
 اذا كان المريض بياخد اى دوا من ادوية النيترات nitrates ( نوع من ادويه الذبحه ) .
 اى شخص ممنوع من ممارسه الجنس لاي خطر من مخاطر القلب .
 الاثار الجانبيه 
   بتختلف علي حسب الجرعه وعوامل فرديه 
 10% من المرضي بيعانوا من الصداع ( اكتر الاعراض انتشارن ).
 دوخه , صهد فى الوش , احتقان او سيلان فى المناخير , وجع فى الضهر , عسر هضم .
 فى 18 اكتوبر 2007 نبهت اداره الاغذيه والادويه الامريكيه FDA من الطرش المفاجئ بسبب الادويه دي وانها هتحط لزقه جوه المنتجات دي مكتوب عليها الكلام ده .
 فيه دلايل فى الوقت الحالي انه الادويه دي ممكن تعمل التهاب فى عصب العين anterior optic neuropathy.

 الامثله 
  اول دوا طلع هوا سيلدنافيل ( فياجرا )
 سيلدنافيل ( فياجرا Viagra)
 تادالافيل ( سيالس Cialis )
 فاردينافيل ( ليفترا Levitra )
 الادويه دي مش بتنشن علي الذكر بس 
 الادويه دي بتشتغل علي انزيم رقم 5 زي ما قلنا , لكن كمان بتأثر علي شويه انزيمات تانيه فى الجسم من مجموعه انزيمات فوسفودايستريزس عشان كده بنلاقي اعراض فى مناطق تانيه من الجسم وخصوصن مع الجرعات العاليه ,فمثلن سيلدنافيل ( فياجرا ) كمان بيوقف الانزيم رقم 6 ورقم 9 فى شبكيه العين عشان كده بيعمل شويه زغلله فى العين . اما تادلافيل ( سيالس ) فكمان بيوقف الانزيم رقم 5 ورقم 11 .
 بس المشاكل الموجوده كلها بتعتبر طبيا بسيطه لان التنشين الموجود علي الذكر من الادويه دي كافي والاثار الجانبيه مش بالخطوره . ورغم انهم طوروا دوا بينشن بدقه علي الذكر لكن مش محتمل انه ينزل الاسواق المتشبعه بمنتجات تانيه وتطويره قاصر علي الابحاث فى الوقت الحالي .

 طريقه الشغل 
 تهبيط الانزيم رقم 5 بيزود مركب تاني اسمه cGMP . وال cGMP ده بيزود اكسيد النيتروجين NO فى الذكر واللي بيعمل توسيع لاورده الذكر وبتالي تدفق احسن للدم فيه .
 مع العلم ان اكسيد النيتروجين NO بيخرج فى اوقات الاثاره الجنسيه , عشان كده الادويه دي مش بتتشغل الا فى اوقات الاثاره ومش هتشتغل بدون رغبه ..

 ملحوظات 
 الادويه دي بتتاخد بعد استشاره الدكتور .
 اذا كنت بتاخد ادويه او بتعاني من امراض فى القلب اوالاوعيه الدمويه لازم تبلغ دكتورك .
 المصادر 
 ويكيبديا انجليزيه (ترجمه للمصري ) .

تصنيف:مهبطات الانزيم فوسفودايستريز5